מיקה תוציא את הזבל החוצה

תסריט מאת אחינעם קפון

1. . סלון עמוס - בין ערביים

אור נעים של אחר צהריים קיצי מאיר את החלל המרכזי של דירה בוהמיינית. קולות עירוניים נשמעים מבחוץ.

מצד שמאל דלת הכניסה, המובילה לסלון - אקלקטי בטוב טעם. ספות ישנות, תחומות בשטיח כהה, במרכזו שולחן עם ערימת ספרים ומאפרה. מדפים עמוסי ספרים מכסים חלק נכבד מהקירות. תמונות מכסות את שאר החלקים. פינת עבודה עם שולחן ומחשב נמצאת מצד ימין, צמודה לדלת זכוכית המובילה למרפסת.

המצלמה עומדת, מאפשרת לנו להציץ בנינוחות, להתעכב על הפרטים - עציץ אחד, ערימת תקליטים, תמונה ממוסגרת של הציור "אופליה" ושל הציור "פרוטרט של דורה מאר" של פיקאסו.   
ליד דלת הכניסה - שקית זבל שחורה מלאה וקשורה, שעונה על הקיר.

קול מפתח נשמע במנעול הדלת. הדלת נפתחת ואל הבית נכנסת מיקה (22), בחורה לא יפה במיוחד, אבל עם קסם. היא מדברת בטלפון.

מיקה (לטלפון)

כן כן, נכנסתי

מיקה סוגרת אחריה את הדלת ובוחנת את הבית סביב

מיקה (לטלפון)

יש לך בית מאוד יפה (מחייכת. צועדת בעקבות ההוראות מהטלפון. היא מגיעה למחשב) כן אני ליד המחשב. (מזיזה את העכבר, מחפשת) אמ... כן, מצאתי. (פאוזה) אני שולחת. (לוחצת על העכבר) שלחתי. טוב חופשה נעימה עמוס, נתראה עוד יומיים.

מיקה מתכוונת לנתק, כשעמוס אומר עוד משהו והיא מחזירה במהירות את הטלפון.

מיקה

מה? סליחה (פאוזה) זבל? (מיקה מסתכלת לשקית שליד הדלת. הטון שלה משתנה, הוא כבר פחות קליל אך היא משתדלת) כן, אין בעיה, אזרוק אותו. (רגע) לא, ברור. זה יסריח את הבית. ביי עמוס.

מיקה מנתקת את הטלפון. שקט. היא לבד בדירה.   
מיקה מתקדמת לכיוון שקית הזבל כשלפתע מבחינה בתמונת ילדות בספרייה עמוסת הספרים. היא מתקרבת אליה. נראה בה ילד צעיר – עמוס.

מיקה מעבירה את מבטה אל הספרים - שורה של מחזות, שבקצה קבוצת מחזות שעל כולם נכתב "מאת עמוס עטיה". היא מוציאה אחד, מציצה, ומחזירה פנימה.

מיקה מסתכלת סביבה.   
קאט ל: מיקה בוחנת את הסודוקו הפתור בעיתון על השולחן.   
קאט ל: מיקה מתעכבת על התקליט שמונח על הפטיפון. מפעילה ומיד מכבה.   
קאט ל: מיקה מסתכלת על התמונות על הקיר כתמונות במוזיאון. היא מתעכבת על עמוד עיתון ממוסגר. כותרתו "עמוס עטיה משנה את התיאטרון הישראלי" וציור של עמוס (45) עומד שלוב ידיים. הוא מזוקן, לבוש חולצה מכופתרת כחולה כהה, לראשו כובע קסקט.

מיקה (בקול גברי, המנסה לחקות את קולו של עמוס)

איך ציירו אותי, הא מיקה? איפה מיקה? מיקה! נכון שאני נראה מרשים?

מיקה (בקולה)

נכון

מיקה שוב פונה לכיוון שקית הזבל, כשמבחינה במסדרון להמשך הבית. היא פונה אליו. היא מקמטת בטעות את השטיח. עוצרת, מסדרת אותו עם הרגל, וממשיכה.

2. . מטבח עמוס - בין ערביים

מיקה בוחנת את המטבח הצנוע, פותחת את המקרר ומסתכלת בגיחוך אימהי כמעט על המצרכים המועטים בפנים.   
מיקה בוחנת את המגנטים הספורים על המקרר - שיר גזור מהעיתון, תמונה מהצגת תיאטרון, מגנט פורנוגרפי ישן. היא עוברת לשירותים.

3. . חדר אמבטיה ושירותים עמוס - בין ערביים

מיקה מסתכלת ארוכות על האסלה.   
קאט ל: מיקה מול הכיור, בוחנת את מברשת השיניים וסכין הגילוח.   
קאט ל: מיקה מזיזה את וילון המקלחת, לוקחת את הסבון ומריחה אותו עמוקות. היא פותחת את זרם המים ובוחנת אם המים חמים. היא סוגרת אותם.   
פאוזה.   
מיקה מציצה מבעד לדלת לוודא שאין אף אחד.

4. . סלון עמוס - בין ערביים

מיקה נועלת את הבריח בדלת הדירה וחוזרת למקלחת.

5. . חדר אמבטיה ושירותים עמוס - בין ערביים

מיקה מדליקה שוב את המים.   
מיקה מתפשטת, אוספת את שיערה ונכנסת להתקלח, מסתבנת בסבון של עמוס.

6. . חדר אמבטיה ושירותים עמוס - בין ערביים

מיקה יוצאת, מכסה את עצמה במגבת ונעמדת מול מראת האמבטיה מכוסת האדים. מיקה מציירת על המראה כובע קסקט וזקן.

מיקה (בקולו של עמוס)

סבון טוב, הא מיקה? איזה ריח. לך אין ריח כזה. את יודעת למה? כי זה סבון של אמנים אמיתיים, מיקה. אם את רוצה שגם לך יהיה ריח כזה את צריכה לעבוד, ולעבוד קשה. תפסיקי להיות ילדה, הבנת אותי?

מיקה (בקולה)

הבנתי

מיקה מוחקת עם ידה את הציור.   
מיקה מתלבשת בחזרה בבגדיה ותולה את המגבת במקומה.   
מיקה עוברת לחדר השינה.

7. . חדר שינה עמוס - בין ערביים

מיקה על סף חדר השינה ביראת קודש. אז מחליטה להכנס. היא מבחינה בקוצץ ציפורניים, ומסתכלת עליו ברתיעה. על המיטה זרוקים בגדים. מיקה נוגעת בהם.

מיקה אוחזת חולצה מכופתרת כחולה כהה.

היא לובשת אותה מעל חולצתה.   
מיקה מזנקת על המיטה. היא מרחרחת את הכרית. היא מתהפכת על הגב. ממקום שכיבתה היא רואה בארון החצי פתוח כמה כובעי קסקט זהים.   
מיקה קמה, לוקחת אחד וחובשת. היא מסתכלת על עצמה במראה, מגחכת לעצמה.

הבטן של מיקה מקרקרת.

מיקה (בקולו של עמוס)

תעשי לי טובה תכיני לי משהו לאכול?

מיקה (בקולה, מרצה)

הא ברור ברור

8. . מטבח עמוס - בין ערביים

מיקה, לבושה בבגדיו של עמוס, פותחת את ארונות המטבח בחיפוש. היא מוצאת מחבת, מניחה אותה על הגז ומדליקה את האש. היא מרימה את עינייה.

מיקה (בקולו של עמוס)

קהל יקר, אנשים טובים! אני מאוד שמח שבאתם היום. הכנו לכם הפתעה מיוחדת. אני בוודאי לא צריך להציג אותה - היא הופיעה על כל במה אפשרית, זכתה באוסקר ובטוני, כתבה מחזות מצליחים והופיעה על השער של ווג, פעמיים. אני שמח ומתרגש להזמין לבמה את מיקה!

מיקה עושה קול של אנשים מריעים ומנופפת לקהל המדומיין תוך כדי שבירת הביצה למחבת. משתחווה קלות. מוחמאת. היא מוציאה את הירקות וחותכת אותם.

מיקה (בקולו של עמוס)

מיקה היום תעשה לנו את אחד מקטעיה המפורסמים - הפיכת ביצה באוויר.

מיקה (כקהל)

אווווו

מיקה (בקולו של עמוס)

מי היה מאמין אבל לפני שמיקה הפכה להיות שחקנית מצליחה כל כך, היא הייתה העוזרת האישית שלי. אבל כבר היה לי ברור כמה היא מוכשרת, וחכמה ו, תסלחו לי, האישה היפה בתור שראיתי.

מיקה (בקולה, קטן)

ממש

מיקה (בקולו של עמוס)

מה אמרת?

מיקה (בקולה, עם בטחון)

אמרתי – ממש.  
(לקהל הדמיוני)עמוס, אני רוצה להגיד לכם, התנהג אליי כמו לחרא.

מיקה (בקולו של עמוס)

זה לא מה שהיה

מיקה (בקולה)

זה ועוד איך מה שהיה, אני הייתי מושפלת

מיקה (בקולו של עמוס)

רגע, תני לי להסביר. חשבתי שיש לה פוטנציאל. מיקה, רציתי לעזור לך.

מיקה (בקולה)

צעקת עלי, ירדת עלי, הקטנת אותי

מיקה (בקולו של עמוס)

כל מה שעשיתי היה רק בשביל ללמד אותך

מיקה (בקולה)

ללמד? יש דרכים אחרות ללמד, עמוס

מיקה (בקולו של עמוס)

אני מצטער, מיקה. הייתי טיפש. האמת היא...

מיקה (בקולה)

מה?

מיקה(בקולו של עמוס)

האמת היא שאני לא ידעתי איך לומר לך שאני...

פאוזה.

מיקה (בקולה)

שאתה מה עמוס? מה?

מיקה (בקולו של עמוס)

אוהב אותך. שאני אוהב אותך, מיקה.

פאוזה.

מיקה (בקולה)

גם אני אותך.

מיקה מרימה את המחבת. היא מקפיצה באוויר את הביצה. הביצה נוחתת על קצה המחבת, מתפרקת ונופלת על הרצפה.

מיקה (בקולה)

שיט

מיקה מתכופפת לנקות, ומפילה צלחת.

מיקה (בקולה)

שיט!

מיקה מנסה להרים את השברים ונחתכת באצבע.

מיקה (בקולה)

אח, מה נסגר?!

הקול שלה מתחלף לקול של עמוס.

מיקה (בקולו של עמוס)

טוב כמובן. ברור שמשהו כזה יקרה. טיפה מחמיאים למיקה והיא הופכת להיות מטומטמת. כן, מ ט ו מ ט מ ת. אני יודע, סליחה, זה לא פוליטקלי קורקט להגיד את האמת. אבל אומנות אמיתית היא לא פוליטקלי קורקט! היא אמת! ובכל פעם שאמרתי למיקה את האמת על עצמה, קהל יקר, היא התמוטטה! לא ככה, מיקה? את תתחילי לבכות שוב?

מיקה עוטפת את אצבעה בנייר סופג ותוך כדי דיבור יוצאת מהמטבח לחפש פלסטר.

9. . חדר אמבטיה ושירותים עמוס - בין ערביים

מיקה מחפשת בקופסאות שליד הכיור פלסטרים.

מיקה (בקולו של עמוס)

את רוצה להיות אמנית? תתחילי בלהיות כנה עם עצמך

מיקה מסתכלת על עצמה במראה, מנופפת לעומתה באצבעה.

מיקה (בקולו של עמוס)

ותביני שאת ילדה קטנה ומפונקת, שלא מבינה שיט מהחיים שלה ומחרבנת כל דבר שהיא נוגעת בו, כולל את העבודה הקשה שלי. זה מה שאת, מיקה. (בהדגשה) ילדה קטנה ומפונקת.

מיקה פותחת את המראה, שהיא ארון, באחת. קופסא אחת תופסת את עיניה. היא לוקחת אותה. על העטיפה כתוב "מניעת התקרחות לגבר". מיקה משתנקת, זורקת את הקופסא לכיור ומסיטה את מבטה כאילו ראתה מישהו ערום.

היא מסתכלת על הקופסא שוב, ואז אל הארונית. היא מוציאה קופסא נוספת. קופסא אחר קופסא היא מגלה שהאורנית מלאה סוגים שונים של תכשירים ותרופות נגד קרחת. עם כל קופסא שהיא מוציאה מתחלפת ההפתעה בביטחון, בצחוק.

מיקה (בקולה)

אני לא מאמינה

מיקה מחייכת.

מיקה (בקולה)

(לאט) קרחת. יש לך קרחת. ואתה חובש את הכובע העלק אינטלקטואלי הזה כדי להסתיר לך את הקרחת. ואתה עומד מול המראה (מדגימה) ומנסה לסדר את השערות שנשארו לך כדי שיבצבצו מתחת לכובע כדי שיחשבו שיש לך שיער, אבל אין לך! אני יודעת מי אתה, עמוס, אתה מזדקן ואתה קירח, וזה פתטי. אתה פתטי.

מיקה שותקת. היא יצאה מהדמות. היא מסתכלת על עצמה במראה, מורידה את הכובע שעל ראשה. יש רגע. היא מוציאה קופסא אחר קופסא של תכשירים נגד קרחת ומסדרת אותם על הכיור, ואז על האמבטיה. מציגה אותן לראווה. היא מסתכלת מרוצה.

10. . חדר שינה עמוס - בין ערביים

מיקה מורידה את החולצה, חוזרת לבגדיה.

8. . מטבח עמוס - בין ערביים

מיקה מחזירה את המטבח לקדמותו.

11. . סלון עמוס - בין ערביים

מיקה פותחת את הדלת, לוקחת את הזבל, מסתכלת אחורה על השירותים, ויוצאת.